২০১৫ সালের জানুয়ারি মাস থেকে বুন্ডেসটাগ-এর সদস্যদের মাসিক বেতন দাঁড়াচ্ছে ৯,০৮২ ইউরো৷ ২০১৩ সালেই বেতন বাড়িয়ে ৮,২৫২ ইউরো করা হয়েছিল৷ কিন্তু বার বার নিজেরাই নিজেদের বেতন এতটা বাড়ালে বিষয়টি একটু দৃষ্টিকটু হয়ে ওঠে৷ কারণ জার্মানির সাধারণ কর্মী বা শ্রমিকদের বেতন বা মজুরি তো আর এই হারে বাড়ে না! তাই ২০১৬ সাল থেকে এই সিদ্ধান্ত ‘স্বয়ংক্রিয়' করে তোলা হবে৷ অর্থাৎ এতদিন বিচ্ছিন্নভাবে বেতন বাড়ানো হতো৷ ভবিষ্যতে ফেডারেল পর্যায়ে বিচারপতিদের বেতনের সঙ্গে তা বেঁধে দেওয়া হবে৷ তারপর আর আলাদা করে সাংসদদের বেতন বাড়ানোর প্রয়োজন ফুরিয়ে যাবে৷